Paus Julius II

Paus Julius II (Albisola Superiore, 5 december 1443 - Rome, 21 februoari 1513) was paus van 31 oktober 1503 toet an zyn dôod. Je wier geboorn in 1443 ols Giuliano della Rovere en je was een neef van Paus Sixtus IV.

Z'n byname was Il Papa Terribile, of den Verschrikkelikken Paus, omdat ie 't ip em gepakt aad vor de Pauselikke Stoaten te eroveren. Doby voerdet ie dikkels persôonlik z'n legers an, een paus-soldoat dus. Je werktige ôok me Zwitserse uurlingen, die vo dien tyd me styf moderne pieken vochtn, woda nog oltyd de Zwitserse Garde een overbluufsel van is. J'is uutendelik gestorvn an een koortsanval dat ie ipgeloopn aad binst één van z'n veldtochtn.

Mo neffest een generoal van ze troepen was 't ie ook een bevorderoare van de kunst. 't Was em die an Michelangelo vroegt vo de Sixtynse Kapelle te beschilderen en 't beroemd mêesterwerk van Michelangelo van Mozes aad Paus Julius II em loaten maken vor ip z'n grafmonument. En ook Bramante en Rafaël kregen regelmoatig ipdrachten van em. Julius II was ôok den ipdrachtgever vo de Sint-Pietersbasiliek in Rome.

Paus Julius II was wa da me controversièl kunn noemn: an den êne kant aad ie 3 dochters, moar an den andre kant was 't ie ook den deen die de verkoop van kerkelikke ambtn verbood en zwoare straffen instelde vor omkopinge by de verkiezinge van een nieuwen paus. Julius II was ook den deen die de gekende afloaten liet verkopen vo de financieringe van den bouw van de Sint-Pietersbasiliek, wo da ton loater et protestantisme deur ountstoan is.

Julius II
Categorie:Italioansche mens